उसके साथ शहर के बाहर जाने के बारे में सोचकर मैं थोडा चिंतित सा हो गया.चिंता की वजह थी की अगर हम ट्रैफिक में फंस गए(जिसकी सम्भावना ज्यादा थी, कोहरे की वजह से) तो वापस आने में शाम भी हो सकती है.मैं नहीं चाहता था की वापस आने में हमें देर हो...मैं चाहता था की कुछ भी हो जाए हमें दोपहर तक घर पहुँच जाना है.हमने तय किया था की सुबह जितनी जल्दी हो सके हम मंदिर के लिए निकल जायेंगे और यदि वापस आने में देरी हो गयी तो हम वहां से लोकल ट्रेन में वापस आ जायेंगे.एक दिन पहले ही शहर के बस स्टैंड जाकर हमने दो टिकट बुक करवाई थी.वैसे तो वहां जाने के लिए पहले से टिकट लेने की जरूरत नहीं थी, लेकिन उसे डर था की मैं फिर अपनी बात से मुकर जाऊँगा.मैंने उसे कह दिया था की सुबह जब मैं उसे फोन करूँ तो वो अपने घर से बस स्टैंड के लिए निकले.मैंने उसे कहा था की मैं सुबह ६ बजे फोन करूँगा.लेकिन अगली सुबह उसी ने मुझे आधे घंटे पहले फोन कर दिया.वो मंदिर जाने के बात से बड़ी उत्साहित थी, इतनी की उसे पूरी रात ठीक से नींद भी नहीं आई थी.ये उसने मुझे फोन पे बताया था. उत्साहित मैं भी था, इस बात से की उसके साथ मैं पूरा एक दिन बिता सकूँगा.